將之吳越留別坐中文酒諸侶
作者：李羣玉
朝代：唐

paragraphs: 秋色滿水國，江湖興蕭然。
氛埃斂八極，萬里淨澄鮮。
涔浦縱孤櫂，吳門渺三千。
迴隨衡陽雁，南入洞庭天。
早聞陸士龍，矯掌跨山川。
非思鱸魚膾，且弄五湖船。
暝泊遠浦霞，曉飯蘆洲煙。
風流訪王謝，佳境恣洄沿。
霜剪別岸柳，香枯北池蓮。
歲華坐搖落，寂寂感流年。
明朝即漂萍，離憾無由宣。